ועדת העלייה, הקליטה והתפוצות, כנסת 18, פרוטוקול מספר 20, 2009-06-23 09:00

ליה שמטוב: בוקר טוב לכולם.

ליה שמטוב: הוועדה תדון היום על הצעת חוק אשר יזם חבר הכנסת רוברט אילטוב ומטרתו של החוק שרשות השידור תשדר שידורי חירום בשפה רוסית, אמהרית וערבית, לעולים חדשים וגם לאזרחים אחרים שלא מבינים את השפה, וזה אני חושבת חוק חשוב מאוד.

ליה שמטוב: אנחנו זוכרים את מלחמת המפרץ כשנחמן שי, היום חבר כנסת, היה מודיע על מצב החירום ועל ההנחיות ולא תמיד עולים חדשים הבינו מה דיברו, והיו מצלצלים לכל קרובי המשפחה, למכירים, לשכנים.

ליה שמטוב: חשוב מאוד שרשות השידור כאשר יש מצבים כאלה שיסבירו בכל השפות האלה.

ליה שמטוב: האזרחים צריכים לפעול על פי ההנחיות שישדרו להם.

ליה שמטוב: כמו שאמרתי הצעת החוק הזאת יזם חבר הכנסת רוברט אילטוב.

ליה שמטוב: שר האחראי על רשות השידור הוא שר ההסברה והתפוצות יולי אדלשטיין.

ליה שמטוב: לפניכם מונחים שני נוסחים של הצעת החוק.

ליה שמטוב: חבר כנסת אילטוב אתה רוצה לפני זה להתייחס?

רוברט אילטוב: אני בקצרה אגיד את עקרונות החוק ואחר כך אין ספק שאנחנו נשמע את היועצת המשפטית.

רוברט אילטוב: באופן כללי הצעת החוק היתה יותר רחבה ודיברה גם על נושא של תרגום לשלושת השפות שהזכרת אותן, רוסית, ערבית ואמהרית במשרדי ממשלה שונים.

רוברט אילטוב: הממשלה התנגדה לסעיף של מתן שירותים בשפות שונות במשרדים הממשלתיים אבל כן הסכימה להצעה שהובאה לדיון פה בוועדה בנוגע לרשות השידור.

רוברט אילטוב: עם זאת אני עדיין חושב שאולי לא צריך בכל המשרדים אבל במקומות כמו ביטוח לאומי ומשרד הפנים יש צורך כי שמה הפניות הן רבות.

רוברט אילטוב: עדיין צריך לבחון את הדבר הזה.

רוברט אילטוב: אני אמשיך להידבר עם הממשלה בנושא הזה כי אני יודע שרוב העיריות כבר נותנות שירותים בשפות שונות, בלי תרגום אבל יש מישהו שדובר את השפות ואנשים מתחילים להבין.

רוברט אילטוב: וכשיש פתרון ברשויות מקומיות אני לא רואה שום בעיה למה שלא יהיה מתן שירות דומה גם במקומות ממשלתיים.

רוברט אילטוב: בכל אופן אני סיכמתי שאנחנו נעביר את הצעת החוק בסיכום מלא עם הממשלה.

רוברט אילטוב: אין התנגדות לסעיף שמופיע לפנינו של הממשלה אלא רק בניסוח ואולי כמה דברים מינוריים מאוד.

רוברט אילטוב: כמו שאמרתי אני אמשיך להידבר לפחות באופן חלקי לגבי כמה משרדים שהם כן לדעתי צריכים לתת שירות בשפות שונות.

רוברט אילטוב: זהו בעצם.

רוברט אילטוב: אני אשמח לשמוע את ההצעה של היועצת המשפטית.

נירה לאמעי-רכלבסקי: ראשית אבהיר שהצעת החוק פ/84 שהיא זו שעברה את הקריאה הטרומית במליאה עברה בתנאי שסעיף 1 יורד ממנה ולכן הנוסח שלה הוא לא הנוסח שעומד לפנינו היום אלא הנוסח שכולל סעיף אחד בלבד שהיה סעיף 2 בהצעת החוק המקורית.

נירה לאמעי-רכלבסקי: אני הצעתי הצעה חלופית לחוק שיהיה חוק עצמאי ויעמוד בפני עצמו והוא טיפול חוק רשות השידור אם כי בשונה מהנוסח שמונח בפניכם יש שינוי קטן, אנחנו אכן נתקן את חוק רשות השידור על פי הצעת דנה נויפלד ממשרד המשפטים שאני כמובן מסכימה לה.

נירה לאמעי-רכלבסקי: אנחנו נעשה סעיף נפרד אחרי סעיף 46.

נירה לאמעי-רכלבסקי: נקרא לו 46 א'.

נירה לאמעי-רכלבסקי: זה יהיה סעיף עצמאי שיקראו לו הודעות חירום במספר שפות והנוסח יהיה בחוק רשות השידור תשכ"ה 1965, אחרי סעיף 46 יבוא 46 א' רבתי, זה יהיה מספר הסעיף.

נירה לאמעי-רכלבסקי: זה יהיה סעיף נפרד.

נירה לאמעי-רכלבסקי: הודעות חירום במספר שפות.

נירה לאמעי-רכלבסקי: והנוסח יהיה שם מונח בפניכם, שידורים של הודעת חירום כהגדרתה בסעיף 9 ד' לחוק שידורי טלוויזיה, כתוביות ושפת סימנים תשס"ה 2005 ישודרו בשפות רוסית, ערבית ואמהרית.

נירה לאמעי-רכלבסקי: זה הנוסח המוצע.

רוברט אילטוב: אין לי התנגדות כל עוד זה לא משנה את מהות החוק.

דנה נויפלד: זו הערה טכנית.

נירה לאמעי-רכלבסקי: זהו בעצם.

נירה לאמעי-רכלבסקי: תקנות וכדומה יש הסמכה כללית בחוק לשר של מנהל רשות השידור ולכן הם יצטרכו תקנות ספציפיות לעניין הזה.

נירה לאמעי-רכלבסקי: כמובן זה נמצא בסמכותו הכללית של השר כמי שממונה על ביצוע החוק הזה.

ליה שמטוב: תודה.

ליה שמטוב: נציגי רשות השידור.

ליה שמטוב: רק תציג את עצמך לפרוטוקול וכל מי שרוצה לדבר יציג את עצמו.

תומר קרני: שמי עורך דין תומר קרני מהלשכה המשפטית ברשות השידור.

תומר קרני: נמצא כאן גם אריה שקד מנהל קול ישראל.

תומר קרני: לרשות השידור אין התנגדות עקרונית אבל יש לנו מספר הערות לגבי הניסוח של הסעיף.

תומר קרני: אחד, לא כל כך ברור מהסעיף הזה ולדעתנו צריך להיות ברור לפחות לפרוטוקול ששיקול הדעת לשידור הודעות הוא בידי רשות השידור.

תומר קרני: הגדרה שאליה מפנים היא מאוד רחבה.

תומר קרני: רשות השידור היא זו שמחליטה בסופו של דבר אם לפרוץ עם הודעה מתפרצת בשידורים שלה או לשדר את האייטם הזה בחדשות או לא לשדר אותו בכלל.

תומר קרני: זה עניין של שיקול דעת.

תומר קרני: יש שיקול דעת עיתונאי וכולי וכולי.

תומר קרני: כלומר לא כל, צריך להבין את זה שרשות השידור יישמר לה שיקול הדעת מה היא הודעת חירום.

רוברט אילטוב: לא.

רוברט אילטוב: לא.

רוברט אילטוב: בהודעת חירום אין שיקול דעת אני חושב.

רוברט אילטוב: אם זו הודעת חירום זו הודעת חירום.

רוברט אילטוב: אם אתה מודיע לציבור הודעת חירום ממשלתית אז מה השיקול דעת שלך?

תומר קרני: הודעת חירום אבל לא מוגדרת בהגדרה כהודעת חירום ממשלתית.

תומר קרני: ההגדרה שאתם מפנים אליה בהצעת החוק היא הרבה יותר רחבה.

נירה לאמעי-רכלבסקי: נכון.

נירה לאמעי-רכלבסקי: היא הגדרה של הודעת חירום.

תומר קרני: זו לא הגדרה של הודעת חירום שמגיעה מהממשלה.

תומר קרני: אם הכוונה היא להודעת חירום שמגיעה מהממשלה,

רוברט אילטוב: הנה פה עכשיו בדיוק היתה דוגמה שגם רציתי להעלות אותה בנושא של מים רעילים ברשות מקומית.

רוברט אילטוב: זו לא הודעת חירום?

רוברט אילטוב: הציבור לא צריך לדעת מזה?

תומר קרני: מי מחליט אם לפרוץ עם זה כהודעה מתפרצת?

תומר קרני: אתם מפנים להגדרה מסוימת שנמצאת בחוק אחר שהוא לא שייך.

רוברט אילטוב: השר יתן לך את הרשות.

תומר קרני: השר לא מוסמך עם כל הכבוד.

נירה לאמעי-רכלבסקי: אני גם לא חושבת שזאת ההגדרה מלכתחילה.

נירה לאמעי-רכלבסקי: אני לא חושבת שהכוונה היתה להודעה מתפרצת דווקא.

דנה נויפלד: אולי נלך מהתחלה לסוף ותסביר לנו בבקשה למה אתה התכוונת, איזה סוג הודעות ראית לנגד עיניך כשכתבת את ההצעה הזאת?

דנה נויפלד: אז נוכל להפנות להגדרה הנכונה.

רוברט אילטוב: כל הצעה שהיא נחשבת להודעת חירום, כל הודעה שנחשבת להודעת חירום מבחינתי צריכה להתפרסם בשלושת השפות האלה.

נירה לאמעי-רכלבסקי: אתה מתכוון לשפת הפרסום ולאו דווקא לאופן הפרסום.

נירה לאמעי-רכלבסקי: זאת אומרת אם ההודעה הזאת היתה מתפרסמת בכל אופן אחר במסגרת החדשות, היא תתפרסם בחדשות אבל בשלושת השפות.

רוברט אילטוב: בחדשות לא ניתן לעשות את זה לדעתי.

רוברט אילטוב: אבל אחרי זה ניתן לעשות את זה.

נירה לאמעי-רכלבסקי: אז בשידור נפרד.

דנה נויפלד: ככל שיש הודעה כזאת משודרת אז היא שודרה כהודעת חירום אז היא צריכה להיות משודרת בשלוש שפות.

תומר קרני: הכוונה היא שאם משודרת הודעה כזו בעברית אז שהיא תשודר גם בשפות האחרות?

תומר קרני: זה הרעיון?

רוברט אילטוב: זה הרעיון.

רוברט אילטוב: זה לא חייב להיות בחדשות באותו רגע.

רוברט אילטוב: זה לא יישמע טוב אבל אחרי החדשות ניתן לתת עשרים שניות.

תומר קרני: אז אולי צריך לחדד בניסוח שהכוונה היא שככל רשות השידור משדרת הודעת חירום בשפה העברית היא תשדר אותה גם בשפות האחרות.

רוברט אילטוב: נכון.

רוברט אילטוב: אתם תבחרו את הזמן הקרוב ביותר כדי לא להפריע לשידור וכדי לא לחבל בשידור.

רוברט אילטוב: אין לנו מטרה להרוס את השידור של קול ישראל.

רוברט אילטוב: כן?

רוברט אילטוב: אבל באופן כללי אם שודרה הודעת חירום רצוי שהציבור שלא מבין את זה יבין את זה.

נירה לאמעי-רכלבסקי: למשל הודעה על תנאי מזג אוויר קיצוניים שמהווים סכנה.

נירה לאמעי-רכלבסקי: בדרך כלל זה משודר בחדשות.

נירה לאמעי-רכלבסקי: נכון?

רוברט אילטוב: לא.

רוברט אילטוב: זה לא חירום.

תומר קרני: לא זכור לי.

תומר קרני: אולי מנהל הרדיו יתקן אותי.

תומר קרני: לא זכור לי שהיתה הודעה מתפרצת בנושא הזה.

נירה לאמעי-רכלבסקי: אין שום בעיה.

נירה לאמעי-רכלבסקי: חבר כנסת אילטוב לא התכוון להודעות מתפרצות.

נירה לאמעי-רכלבסקי: הוא התכוון להגדרות שמופיעות באמת בחוק הרשות השנייה לגבי הודעות חירום.

תומר קרני: חוק הכתוביות.

תומר קרני: אבל שמה מדובר בפירוש על הודעות מתפרצות.

דנה נויפלד: יש הגדרה להודעת חירום.

דנה נויפלד: זו הודעה מתפרצת המשודרת בערוץ טלוויזיה, כל אחד מאלה ואז יש רשימה.

רוברט אילטוב: תראו, אם יחליטו ברשות השידור לשדר את זה בשפה העברית כהודעה מתפרצת אז מיד אחרי זה יהיה גם בשלושת השפות.

רוברט אילטוב: אין כוונה לחבל בחדשות או בשידורים שלכם.

תומר קרני: זה דבר אחד שרצינו להבהיר שזה ככל שאנחנו מחליטים באמת לשדר את זה כהודעה מתפרצת צריך אולי להבהיר פה.

דנה נויפלד: שודרה הודעת חירום.

תומר קרני: עכשיו הערה נוספת היא וכאן אני לא יודע אם זה לניסוח או למהות או שצריך לדעת את זה שההסכמה שלנו היא שההודעות ישודרו באותו ערוץ ייעודי ברשות השידור שמיועד לכך.

תומר קרני: דהיינו, למשל שידורים בערבית אז יש לנו רדיו בערבית ויש לנו ערוץ 33 שמשדר בערבית רובו ככולו.

תומר קרני: אם זה רוסית, אז יש רדיו רקע שמשדר ברוסית ואם זה אמהרית אז גם יש שידורים באמהרית ברדיו רקע, והודעות החירום בשפות האלו ישודרו באותה אכסניה שכיום מיועדת להן.

תומר קרני: זאת הערה חשובה.

רוברט אילטוב: לא.

רוברט אילטוב: לא. לא.

רוברט אילטוב: אני לא מסכים לזה.

רוברט אילטוב: כי מי שמסתכל בערוץ הערבי, אני לא יודע כמה אנשים אבל בטח רוב הציבור בשידורים העיקריים.

רוברט אילטוב: אם אתה תגיד לי שאתה תפרסם הודעות נניח בערוץ 9 זה ממש לא מעניין, כי ככה מפרסמים את זה.

רוברט אילטוב: לא לגביך.

רוברט אילטוב: אבל באופן עקרוני אז גם ככה מפרסמים הכול ברוסית.

רוברט אילטוב: אני מדבר על השידורים הרגילים שלכם, אם החלטתם לפרוץ בהודעה כלשהי שהיא הודעת חירום הפרסום יהיה בשלושת השפות.

רוברט אילטוב: נקודה.

רוברט אילטוב: אני לא רוצה עכשיו לפלח את השוק ולהגיד פה יהיה פרסום ושם יהיה פרסום.

רוברט אילטוב: ומה תעשה עם אמהרית שבכלל יש שם בעיה.

רוברט אילטוב: אתה תקים ערוץ?

תומר קרני: יש רדיו רקע.

רוברט אילטוב: כמה שעות ביום אתה מפרסם באמהרית?

אריה שקד: שעתיים.

רוברט אילטוב: באיזו שעה?

אריה שקד: בצהריים ובערב.

רוברט אילטוב: יפה.

רוברט אילטוב: ואם המים הורעלו בבוקר אז מה?

רוברט אילטוב: הם עד שתיים בצהריים יחכו להודעה?

אריה שקד: מאזיני האמהרית והרוסית שאינם דוברים עברית מאזינים לתדר הזה ולא מאזינים לתדר בעברית.

אריה שקד: לכן כל שידור בתדר בעברית ממילא לא יגיע אליהם.

אריה שקד: כך שאנחנו לא חושבים שזה יהיה יעיל בכלל.

אבי מספין: אתה יוצא מנקודת הנחה שלא מאזינים גם לתחנות אחרות.

אריה שקד: אני לא יצאתי מנקודת הנחה כזאת.

אריה שקד: מי שמאזין לעברית אני מניח שמבין את השידורים בעברית.

אריה שקד: אז ההודעה בעברית תעשה כבר את העבודה.

אריה שקד: אז אין צורך לחזור עליה בשפה אחרת אז לכן הערוץ הייעודי יתן את השידור בשפה הייעודית.

תומר קרני: חשוב להגיד אם הכוונה היא שהכול ישודר בערוץ אחד למשל בטלוויזיה או ברשת ב' אתם בעצם אומרים שרשות השידור צריכה להחזיק קריינים בשפות האלה 24 שעות ביממה בכוננות.

תומר קרני: זה הוא דבר שיש לו עלויות ואנחנו לא נסכים לו.

תומר קרני: אין לנו תקציב לזה.

תומר קרני: זו גם פגיעה בשידור עצמו.

רוברט אילטוב: אני לא חושב שאתה צריך להחזיק 24 שעות בכוננות אנשים ואם יש הודעה קצרה אתה לא צריך להחזיק בן אדם 24 שעות.

רוברט אילטוב: גם ככה אתה לא מחזיק אותו 24 שעות.

רוברט אילטוב: זה לא הגיוני מה שאתה אומר.

רוברט אילטוב: אם יש הודעה אתה לא מחזיק מתורגמן 24 שעות.

רוברט אילטוב: מה גם שיש לך רדיו רקע, יש לכם את האנשים ויש ביפרים היום ויש מה שאתה רוצה.

רוברט אילטוב: ההצגה שלך עכשיו של הנושא כפי שהיא היא לא מקובלת.

רוברט אילטוב: גם אנחנו מבינים קצת בטכנולוגיות ואיך אפשר לקרוא לבן אדם ואם יש מצב חירום, אתה לא מחזיק צוות למצב חירום 24 שעות גם בעברית עם כל הכבוד.

תומר קרני: אני לא מחזיק אותו באולפן אבל אני צריך להחזיק אותו בכוננות.

רוברט אילטוב: אני לא מסכים איתך.

רוברט אילטוב: יש פתרונות לדברים האלה תפעוליים.

רוברט אילטוב: אני לא מסכים עם מה שאתה מציג.

רוברט אילטוב: ממש לא מסכים.

רוברט אילטוב: יכול להיות שיש עלויות אבל אתה לא צריך בכל מקרה להחזיק 24 שעות אף אחד.

דנה נויפלד: אני מנסה לגשר בין הצורך התפעולי.

דנה נויפלד: הכוונה של הצעת החוק היא ברורה.

דנה נויפלד: השאלה האם אפשר ליצור איזשהו מנגנון שאומר, זאת אומרת ההודעות האלה הן לא הודעות חד פעמיות.

דנה נויפלד: אלה הודעות שאם יש אירוע משברי.

נירה לאמעי-רכלבסקי: יש לי כאן הבהרה נוספת לעשות.

נירה לאמעי-רכלבסקי: הכוונה לשידור כהגדרתו בחוק.

נירה לאמעי-רכלבסקי: הכוונה היא לשידור גם ברדיו וגם בטלוויזיה.

דנה נויפלד: הגדרת הודעת חירום לפי סעיף 9 ד',

נירה לאמעי-רכלבסקי: כן אנחנו מדברים על התכנים של הודעת חירום.

נירה לאמעי-רכלבסקי: זאת אומרת ככל שתכנים של הודעת חירום מתפרסמים גם בשידורי הרדיו שהם חלק מההגדרה של שידורים בחוק רשות השידור הכוונה היא גם לזה, אז לכן אם זה לא היה ברור אולי באמת כדאי שנבהיר את זה.

תומר קרני: השאלה שלי היא האם כאשר רשת ב' פורצת באמצע שידור כלשהו עם איזושהי הודעת חירום האם אותה רשת ב' צריכה ללוות את זה לפי הצעת החוק, לפי המוצע, כי אנחנו לא בדיוק מבינים, גם בשפות האחרות או שדי בכך שהודעת החירום תשודר גם בשפות האחרות בתחנה המיועדת לשפות האחרות שזה רדיו רקע.

תומר קרני: השאלה היא האם דוברי אמהרית שלא מבינים עברית או דוברי רוסית שלא מבינים עברית ולא יבינו את ההודעה המשודרת בעברית ששודרה נניח ברשת ב'.

רוברט אילטוב: אני רוצה להגיד לך שהם לא מאזינים לרשת ב' אבל הילדים שלהם מקשיבים לרשת ב'.

רוברט אילטוב: אז ברגע שהם שומעים שיש צורך לתרגום של הודעה הם מבינים מה הוא הצורך והם יכולים ליצור קשר עם המשפחה.

רוברט אילטוב: לכן זה לא רק זה מישהו ששומע מבין את זה אלא אם אני היום נוסע ושומע הודעת חירום ואני לא יודע עד כמה זה חשוב וזה לא משודר לי לא ברוסית ולא בשום שפה אחרת אני גם לא עולה לי בראש לבוא ולהרים טלפון.

רוברט אילטוב: לכן יש פה שתי נקודות שחשוב לציין אותם.

רוברט אילטוב: ברור לי שמישהו שהוא בן 80 לא ישמע רשת ב'.

רוברט אילטוב: ברור לי.

רוברט אילטוב: אבל ברור לי מצד שני שיכול להיות מישהו ששומע רשת ב' או באוטו נוסע ואיתו נוסע אותו פנסיונר והוא שומע.

רוברט אילטוב: זאת אומרת אי אפשר לבוא ולפלח את זה כפי שאתה מבקש.

רוברט אילטוב: עכשיו אני גם לא רוצה ולבוא ולחכות לשידור בשפה האמהרית או לשידור בשפה הערבית.

רוברט אילטוב: אני לא יודע כמה שידורים יש בשפה הערבית אבל לא הייתי רוצה לחכות שיש לי 6 או 7 שעות עד השידור.

אריה שקד: ערבית משודר כל היום, 24 שעות ביממה.

רוברט אילטוב: אבל לא כולם שומעים את זה.

רוברט אילטוב: ואם אתה במשפחה יושב ואתה רואה טלוויזיה ויש לך גם פנסיונר בבית וגם איש צעיר.

רוברט אילטוב: הוא מסתכל בערוץ הראשון אז גם הפנסיונר שומע.

רוברט אילטוב: אי אפשר לבוא לפלח את זה פה שומעים ופה לא שומעים.

תומר קרני: שאלתי האם האיש הצעיר מבין את העברית אז הוא יוכל להעביר את זה לפנסיונר.

רוברט אילטוב: הוא לא יודע כמה שזה חשוב.

רוברט אילטוב: זאת אומרת אם הוא יודע שזו הודעת חירום שהיא מתורגמת למספר שפות ישר נדלקת לו המנורה האדומה שצריך להעביר את זה למשפחה.

רוברט אילטוב: בדרך כלל כשאני שומע הודעות בתקשורת אני לא כל כך מתייחס אליהן.

רוברט אילטוב: אבל כאשר זה מתחיל לעבור למספר שפות מבינים מה חומרת הנושא.

רוברט אילטוב: זאת אומרת יש פה עוד היבטים שהם לא פחות חשובים מהשפה עצמה.

רוברט אילטוב: עכשיו אני גם רוצה לשאול אותך באופן כללי כמה התפרצויות היו לך בחודש האחרון?

רוברט אילטוב: האם אתה מחזיק צוות לעניין הזה?

רוברט אילטוב: כמה התפרצויות היו לך?

תומר קרני: למיטב ידיעתי אין לי נתון מדויק, אבל למיטב ידיעתי בטלוויזיה לא היו התפרצויות.

תומר קרני: אם אתה מדבר על טלוויזית רקע, אריה יסביר על הרדיו אם הוא ירצה, אז בערוץ 1 יש לנו אנשי חדשות דוברי עברית.

תומר קרני: אין קריינים דוברי ערבית.

תומר קרני: אין קריינים דוברי אמהרית.

תומר קרני: אין קריינים דוברי רוסית שיוכלו לעלות לשידור.

רוברט אילטוב: ומי עובד ברשתות האחרות?

תומר קרני: בערבית יש להם את הקריינים בערבית שעובדים בערוצים שלהם.

רוברט אילטוב: תגיד להם שבמקרי חירום הם יתנו לך את השירות.

רוברט אילטוב: זה לא יעלה יקר.

רוברט אילטוב: תאמין לי.

תומר קרני: עכשיו מה שאתם מבקשים כאן זה שרשות השידור (א) תשיג את כוח האדם הזה.

תומר קרני: תעמיד אותו בכוננות שיהיה זמין לכל דבר כי אתה לא יודע מתי יקרה דבר כזה.

תומר קרני: זה כרוך בעלויות.

תומר קרני: זו הערתנו.

רוברט אילטוב: אני לא מסכים עם זה.

ליה שמטוב: אני נתתי דוגמה של מלחמת המפרץ.

נירה לאמעי-רכלבסקי: אנחנו לא מדברים על שידורים מתפרצים או לא מתפרצים ככל שיהיו שייעשו באיזשהו רצף שיהיה חייב להיות קריין באיזושהי כוננות, לתרגם מיד אחרי ההודעה בעברית.

נירה לאמעי-רכלבסקי: לכן וגם כדי להדגיש את העניין שמדובר בשידורי רדיו תגיד לי מה דעתך על הנוסח הבא.

נירה לאמעי-רכלבסקי: "שודרה הודעת חירום כהגדרתה בסעיף 9 ב' וכולי, באחד מסוגי השידורים לפי חוק זה תתורגם ההודעה לשפות ערבית, רוסית, ואמהרית.

נירה לאמעי-רכלבסקי: (ב) תרגום ההודעה כאמור בסעיף קטן א' ייעשה סמוך ככל האפשר לשידור ההודעה החירום בשפה העברית".

נירה לאמעי-רכלבסקי: זה משאיר לך איזשהו מרווח לגייס מישהו ולהעביר את ההודעה סמוך ככל האפשר בזמנים אבל לאו דווקא באיזשהו זמן מסוים.

נירה לאמעי-רכלבסקי: שזה משאיר לך את מתחם הסבירות.

תומר קרני: זה דבר שאני אצטרך להביא אותו חזרה.

תומר קרני: עוד פעם נמצא פה מנהל הרדיו אבל בכל מה שנוגע לטלוויזיה אני אצטרך להביא את זה חזרה אלינו למנכ"ל ולמנהל הטלוויזיה.

תומר קרני: הצעה נוספת שיכולה לעלות בהמשך למה שאמרנו קודם שתהיה הפניה איפה שלא יהיה שידור אם זה רשת ב' או ערוץ 1 לאותם ערוצים ששמה אפשר לשמוע הודעה כזאת.

רוברט אילטוב: זה שינוי.

דנה נויפלד: אפשר להגיד בשפות השונות ואז לא יצטרכו להעמיד מישהו בכוננות ויהיה אפשר לתת הודעה קבועה בנוסח מסוים שמפנה לערוצי שידור בשפות השונות.

תומר קרני: גם את זה אנחנו נצטרך עוד לוודא.

שלמה מולה: יש לכם ברדיו תוכנית רקע.

שלמה מולה: יש לכם גם ברוסית בוא נגיד לצורך העניין, אני לא יודע לגבי שפות אחרות.

שלמה מולה: מה הבעיה אותם עובדים יהיו בדיוק בכוננות כשצריך.

שלמה מולה: הרי אנחנו לא תוך 24 שעות נמצאים בשעת חירום.

שלמה מולה: זה דבר ראשון.

שלמה מולה: דבר שני, אותו דבר.

שלמה מולה: יש לכם בטלוויזיה.

שלמה מולה: אני לא יודע לגבי רוסית אבל יש לכם היום מאז מלחמת המפרץ אתם משדרים בערוץ 33 בטלוויזיה חצי שעה פעם בשבוע במוצאי שבת למשל על בסיס עובדים קיימים שלכם.

שלמה מולה: אפשר לפתור את הבעיה.

שלמה מולה: אתם לוקחים את העובדים שיש לכם גם דוברי רוסית במקרי חירום.

שלמה מולה: אתם פשוט מייצרים אפשרות של התמודדות בשעת חירום.

שלמה מולה: דבר נוסף, כמו שבפיקוד העורף השתמשו בשידורים מוקלטים לצורך תדרוך או אזהרות.

שלמה מולה: פה מה שאתם עושים במוקלט אז יש לכם עוד בן אדם נוסף שיודע בדיוק מה הוא צריך לעשות.

שלמה מולה: בסך הכול יעלה לכם תדרוך של אותם האנשים בשעת חירום.

תומר קרני: זה תשלום לפי צורות העסקה ואיך שמועסקים היום עובדים ברשות השידור זה יהיה כרוך לא רק להקפיץ את העובד מכאן לכאן.

תומר קרני: עובד של הרדיו שיבוא לטלוויזיה.

רוברט אילטוב: אני לא סתם שאלתי כמה פעמים היה לכם התפרצויות והודעות לשעות חירום בתקופה האחרונה.

רוברט אילטוב: גם אם הלוגיסטיקה היא מאוד יקרה וזה קורה פעם בחודש בממוצע שזה לא קורה במספר חודשים אחרונים, אז הלוגיסטיקה תעלה 50 אלף שקל.

רוברט אילטוב: עדיין לא מדובר על 5 מיליון שקלים שאני צריך ללכת עכשיו ולשגע את האוצר כדי לפתור את הבעיה.

רוברט אילטוב: אז עוד פעם נכון שיכול להיות פה איזושהי עלות למקרה חירום ואז צריך לעשות את הלוגיסטיקה.

רוברט אילטוב: אבל זה רק למקרה חירום.

רוברט אילטוב: זה לא קורה כל יום יום.

רוברט אילטוב: לכן ההתנגדות פה שלכם בנושא הזה, יכול להיות שצריך יהיה להוסיף כסף.

רוברט אילטוב: אפשר לבוא לחשוב על הדבר הזה.

רוברט אילטוב: אבל לבוא להגיד שזה כרוך בכך שצריך להחזיק פה צוותים זה לא נכון.

רוברט אילטוב: זה פשוט לא נכון.

רוברט אילטוב: כי הצוותים הם קיימים.

רוברט אילטוב: אתם יכולים לעשות את ההסדר לשעות חירום.

רוברט אילטוב: אתם תדעו לפתור את הבעיות.

רוברט אילטוב: אבל לבוא להציג את זה לנו כאילו אנחנו לא נבין את זה , זה לא בא בחשבון.

רוברט אילטוב: וגם לבוא לעשות את זה לפרסומים ייעודיים גם לא בא בחשבון כי מדובר פה על כלל הארץ וככה לפזר את החוק הזה.

רוברט אילטוב: גם ככה אני הלכתי על הרבה מאוד ויתורים בהצעת החוק הזאת.

רוברט אילטוב: אם מדובר במשהו מינורי אני אולי אוכל להסכים לזה.

רוברט אילטוב: שינוי מהותי כזה בחוק אני לא אוכל להסכים לו.

רוברט אילטוב: אתם יכולים לחזור חזרה לממשלה.

רוברט אילטוב: אין לי בעיה.

אברהם מיכאלי: חבר כנסת אילטוב אני מסכים איתך בזה שפתרון יש שם.

אברהם מיכאלי: עשינו את זה במלחמת המפרץ ובמלחמה האחרונה גם כשהיתה עזרה לישובים בצפון, כשאנשים ישבו במקלטים אז בעצם ביקשנו.

רוברט אילטוב: לא קולטים בכל מקום.

רוברט אילטוב: מה לעשות?

אריה שקד: רקע קולטים היום יותר טוב מרשת ב'.

רוברט אילטוב: במלחמת לבנון השנייה לא קלטו במקלטים.

רוברט אילטוב: יש בעיה.

תומר קרני: ומאז תשדירים של רקע שוקמו בניגוד לרשתות האחרות.

אברהם מיכאלי: הבעיה עם רקע שלא כולם תמיד נמצאים על אותו תדר.

אברהם מיכאלי: לא קולטים את זה בכל מקום.

אריה שקד: זה נכון לכל הרשתות של קול ישראל.

אריה שקד: בעיות קליטה הן בכל הרשתות.

אריה שקד: הבעיה במערך המשדרים של קול ישראל נכונה לגבי כולם.

אריה שקד: רקע במצב הטוב ביותר.

שלמה מולה: מתי אתם עוברים למכשירים משוכללים?

אריה שקד: כשתהיה רפורמה בעזרת השם.

אריה שקד: ישכללו את מערך המשדרים של קול ישראל ואז יהיו משדרים.

שלמה מולה: מה אתם אומרים על הדיגיטלי?

אריה שקד: אנחנו עוד לא הגענו לשם.

אברהם מיכאלי: שאלה אחת.

אברהם מיכאלי: באמת אותו צוות עובדים שהזכירו פה אני יודע שהנכונות שלהם במצבים כאלה במיוחד הם רוצים על חשבונם להגדיל את שעות השידור.

אריה שקד: גם אם נניח לרגע לבעיה הכספית אני אומר לך איך זה עובד.

אריה שקד: מרכז החדשות ממוקם בירושלים.

אריה שקד: שידורים ברוסית לא מבוצעים מאותו מרכז בכלל.

אריה שקד: זה לא אותו מקום.

אריה שקד: זה לנייד את העובדים ונניח שנתגבר על הבעיה ונביא אותם.

רוברט אילטוב: אין לכם עכשיו שינוי במיקום של העובדים?

אריה שקד: כרגע אין שום דבר.

רוברט אילטוב: זה מתוכנן אבל.

רוברט אילטוב: אני שמעתי את התלונות של העובדים שגרים במרכז שהם צריכים לנסוע למקומות אחרים.

רוברט אילטוב: הם פונים גם אלינו.

אריה שקד: נתתם דווקא את הדוגמה של מלחמת לבנון שהיתה דוגמה מצוינת.

אריה שקד: שידרו ברוסית ברצף דומה מאוד לרצף של רשת ב' במתכונת של גל פתוח במצב משברי שכול הזמן שידרו שידורים שנוגעים למלחמה.

אריה שקד: הוצאת צוות מהרוסית יפגע בהכרח גם ברוסית בעניין הזה.

אריה שקד: להביא אותו לירושלים למרכז החדשות בעברית שמשדרת בירושלים ולא משדרת מאותו מרכז.

אריה שקד: צריך לקחת את הכול בחשבון מה גם שזה פוגע בשידורי הרצף.

רוברט אילטוב: במצב חירום אפשר לשלוח הודעה כתובה.

רוברט אילטוב: אפשר להקליט את זה במקום אחר ולהעביר את זה באינטרנט.

רוברט אילטוב: אנחנו בעידן אחר.

אריה שקד: אנחנו לא מקליטים.

אריה שקד: אנחנו משדרים בחי כל הזמן.

רוברט אילטוב: הודעות חירום?

אריה שקד: גם הודעות חירום.

אריה שקד: נכנס קריין, קורא אותה, קיבל טקסט, כמו שקרה במבצע עופרת יצוקה.

אריה שקד: ישב קריין וברגע שהביפר צפצף אנחנו פרצנו לשידור.

רוברט אילטוב: אני לא מבין את זה.

רוברט אילטוב: אנחנו נמצאים בעידן טכנולוגי אחר.

שלמה מולה: הרי אתם מראיינים אותנו.

שלמה מולה: לגבי הטלוויזיה אולי זה קושי.

רוברט אילטוב: גם לא.

רוברט אילטוב: גם לא.

אריה שקד: הבעיה היא לא טכנית ולא לוגיסטית.

אריה שקד: גם לא כסף.

אריה שקד: אני מוכן להניח את כל הבעיות האלו בצד.

אריה שקד: הבעיה היא בעיקר הפגיעה ברצף השידורים.

אריה שקד: אני לא חושב שרשת ב' שמשדרת לאוכלוסייה רחבה בעברית וברצף צריכה לקטוע את רצף השידורים שלה לטובת השידורים בשפות כאשר יש רשתות ייעודיות.

רוברט אילטוב: אני לא מקבל את זה.

ליה שמטוב: אבל אנחנו יכולים להצביע על הנוסח שלה.

נירה לאמעי-רכלבסקי: זה העיקרון שאנחנו רוצים לעשות את העניין הזה ממלכתי.

רוברט אילטוב: אם זה היה בייעודי לא הייתי צריך הצעת חוק.

ליה שמטוב: בואו נשמע עוד ואחר כך נצביע.

קסהון וונדה: אני מארגון צפון אמריקה למען יהודי אתיופיה.

קסהון וונדה: לגבי יוצאי אתיופיה הטלוויזיה מאוד קריטית כי הם לא מחוברים לכבלים.

קסהון וונדה: ערוץ 1 וערוץ 2 הם הערוצים היחידים שהם קולטים.

קסהון וונדה: בדרום שהיו קאסמים כל הדודים שלי היו מחוברים לערוץ 1 אפילו שהם לא הבינו.

קסהון וונדה: זה מאוד קריטי וזה מאוד חשוב.

קסהון וונדה: בעיקר בנושא של הטלוויזיה.

אבי מספין: אני מהאגודה הישראלית למען יהודי אתיופיה.

אבי מספין: ראשית באמת ברכות על הצעת החוק.

אבי מספין: זה מאוד משמעותי.

אבי מספין: אני רציתי לבדוק מספר דברים.

אבי מספין: קודם כל לפי החוק מדובר על כתוביות ושפת הסימנים האם זה גם חל על קריינות?

נירה לאמעי-רכלבסקי: כן.

נירה לאמעי-רכלבסקי: זה יהיה בכל השידורים שמשודרים לפי חוק רשות השידור.

אבי מספין: כי רבים מיוצאי אתיופיה למרות שהם יודעים את השפה האמהרית הם לא יודעים לקרוא את השפה.

אבי מספין: דבר שני, רבים מהם לא מחוברים לטלוויזיה בכבלים או בלווין.

אבי מספין: הם לא קולטים ערוץ 33.

אבי מספין: לא משנה אם יהיה שידורים יום שלם יהיו רבים שלא ידעו שיש מצב חירום.

אבי מספין: דיברנו על קריינים ברשות השידור.

אבי מספין: יש לפחות שניים שהם דוברי אמהרית.

אבי מספין: יש תוכנית אולפן באמהרית.

אבי מספין: אנשים לא חסר.

אבי מספין: זה לא אמור למנוע לדעתי כדי להוריד את ההצעה הזאת.

תומר קרני: רק הערה בהמשך לדברים.

תומר קרני: אני מבין שהצעת החוק מפנה להגדרת הודעת חירום בחוק הכתוביות רק לעניין ההגדרה של מה זה הודעת חירום.

תומר קרני: לא לעניין חובה לשדר כתוביות מסוג כלשהו כי זה סיפור אחר.

תומר קרני: יבוא קריין ויאמר בקולו ברור שזה כך.

נירה לאמעי-רכלבסקי: ההפניה היא ל-9 ד' של סוגים של הודעות חירום.

נירה לאמעי-רכלבסקי: אני אוסיף גם שמדובר על כל שידור שזה יהיה ברור.

תומר קרני: שלא יובן מזה שהחובה היא לשדר כתוביות כי זה מכניס אותנו לעניין גם טכני לוגיסטי אחר לחלוטין מאשר קריין שבא ומקריא את ההודעה.

אידה בן שטרית: אני ממשרד הקליטה.

אידה בן שטרית: אני חושבת שהצעת החוק חשוב שדווקא ברשות השידור יבינו את זה.

אידה בן שטרית: הצעת החוק מבטאת מצוקה.

אידה בן שטרית: זאת אומרת אי אפשר להתעלם מזה.

אידה בן שטרית: אפשר להגיד שיש פגיעה ברצף השידורים אבל האם זה גובר על ההדרה של אוכלוסייה ענקית שלא באמת יכולה לקבל את השירות מהערוצים הייעודיים.

אידה בן שטרית: זו עובדה.

אידה בן שטרית: אנחנו בניסיון שלנו ממלחמת המפרץ ועד היום נתקלנו בבעיה מאוד חריפה.

אידה בן שטרית: מילא פתרתם את הבעיה של המשדרים.

אידה בן שטרית: כי גם בצפון וגם בדרום לא קלטו את רדיו רקע.

אידה בן שטרית: אבל נניח שפתרתם את הבעיה של המשדרים מסתבר שקול ישראל, רשת ב' וערוץ 1 הם הערוצים הנגישים ביותר לאוכלוסייה הכי גדולה.

אידה בן שטרית: אין מה לעשות.

אידה בן שטרית: מסתבר שבזמן חירום ערוץ 1 ורשת ב' הופכים להיות מדורת שבט.

אידה בן שטרית: נכון שזה ערוץ ייעודי בשפה העברית.

אידה בן שטרית: אבל מאחר והודעות החירום, בעיקר מדובר על הודעות חירום שמצילות חיים.

אידה בן שטרית: כלומר לא מדובר פה בהודעות חירום שאפשר למתוח אותן במחזוריות ליום שלם.

אידה בן שטרית: עפולה יצאה מהסכנה.

אידה בן שטרית: חדרה נכנסה לתחום הסכנה.

אידה בן שטרית: קצר וקולע.

אידה בן שטרית: היו מצבים שהישראלים ידעו מה לעשות, קיבלו הנחיות ברורות והעולים החדשים נשארו תקועים בבתים שלהם ולא ידעו מה לעשות.

אידה בן שטרית: לא יצאו מתחום הסכנה.

אידה בן שטרית: לא נכנסו למקלטים, לא נכנסנו לממדים, לא יצאו מהממדים.

אידה בן שטרית: הערוצים הטלוויזיונים בכלל לא נתנו מענה.

אידה בן שטרית: במקלטים חוץ מרשת ב' לא קולטים שום דבר.

אידה בן שטרית: אז אין מה לעשות.

אידה בן שטרית: יש פה מצוקה.

אידה בן שטרית: אפשר לדבר על הפגיעה בשידורים.

אידה בן שטרית: זה נורא באמת זה יפה.

אידה בן שטרית: יש פגיעה הרבה יותר חמורה, יש פגיעה שעלולה לקפח חיים.

אידה בן שטרית: אז צריך לשקול את הפגיעה הזאת מול הפגיעה הזאת ולמצוא איזשהו גישור כי אנחנו חווים את זה.

אידה בן שטרית: אפילו עכשיו בעופרת יצוקה מול פיקוד העורף סוף סוף פיקוד העורף נענה לצרכים וסוף סוף הוא כבר מוציא מידע בשפות.

אידה בן שטרית: אבל זה לא מספיק.

אידה בן שטרית: רשת ב' וערוץ 1 הם הערוצים שבהם בקצר צריך להיות מידע בשפות.

אידה בן שטרית: עכשיו טלוויזיה ערוץ 1 אני לא יודעת איך תפתרו את זה אבל כדאי שיהיו גם כתוביות בשפות.

תומר קרני: טכנית ולוגיסטית זה דבר מסובך.

אריה שקד: המדור לאמהרית מונה 4 אנשים.

אריה שקד: את רוצה שאנחנו נעשה עם זה כתוביות בשעת חירום ונשדר באמהרית וכן הלאה?

אידה בן שטרית: על הערוצים המסחריים אתה לא יכול לכפות הודעות חירום.

אידה בן שטרית: מה נשאר?

אידה בן שטרית: נשאר רשות השידור.

ליה שמטוב: נציג האוצר בבקשה.

אורי גבע: לאוצר אין עמדה בנושא החוק הזה.

אורי גבע: אני רק רוצה להעיר מבחינה תקציבית.

אורי גבע: ברשות השידור אפשר תמיד למצוא פתרון ממקורות פנימיים בנוגע ליצירת הודעות מוכנות מראש בשפה האמהרית ורוסית בין אם זה מפנה לתחנה אחרת ובין אם זה מסב את תשומת הלב.

אורי גבע: אנחנו לא יכולים תמיד להביא עוד תקנים למקום ולפתור את נושא השידורים אבל כן יכולים לייצר הקלטות מוכנות מראש שמתריעות מראש על המצב שהוא מצב חירום, אם זה מצב מלחמה.

אורי גבע: אפשר לראות על עופרת יצוקה ולראות בדיוק איזה הודעות יצאו ולהקליט איזשהו סט של הודעות מוכנות ואז תתמודד עם הנושא של עד שהקריין יגיע ועד שאתה מזמן אותו.

אורי גבע: אני לא חושב שיש פה שום מניעה להשתמש במקורות פנימיים של רשות השידור כדי לפתור את הבעיה הזאת.

נירה לאמעי-רכלבסקי: אני מניחה שזו גם התייחסות לעניין של עלות תקציבית שבעצם כמובן שהחוק לא מגיע לאיזו תקרה של עלות תקציבית.

בת חן גור: אין לי הרבה מה להוסיף.

בת חן גור: השר הממונה על ביצוע החוק מברך על החוק הזה.

בת חן גור: הוא חושב שהוא חשוב ועם זאת אנחנו רוצים למצוא כל פשרה שתהיה מוסכמת על רשות השידור והעמדה שלהם מקובלת עלינו.

רוברט אילטוב: אבל הפשרה שהם רוצים זה פשוט לרוקן את החוק.

תומר קרני: חלילה.

תומר קרני: אני אמרתי בתחילת דבריי אנחנו צריכים למצוא את הדרך הטובה ביותר והיעילה ביותר.

תומר קרני: שתהיה אפקטיבית גם מבחינתנו לבצע את זה.

תומר קרני: נכון שאם זה הודעות קצרות מאוד אמרתי אנחנו נחזור ואני אביא את הדברים לממונים.

ליה שמטוב: בוא נבקש מהיועצת המשפטית לקרוא את הנוסח.

נירה לאמעי- רכלבסקי: זה איזשהו נוסח שאני מציעה כרגע בכפוף כמובן לשינויים של נוסח החוק.

נירה לאמעי- רכלבסקי: אבל כאמור הרעיון הוא להוסיף סעיף 46 א' רבתי לחוק רשות השידור.

נירה לאמעי- רכלבסקי: והסעיף יאמר בחוק רשות השידור 1965 אחרי סעיף 46 יבוא סעיף 46 א' רבתי, הודעות חירום במספר שפות.

נירה לאמעי- רכלבסקי: שודרה הודעת חירום כהגדרתה בסעיף 9 ד' לחוק שידורי טלוויזיה כתוביות ושפת סימנים באחד מסוגי השידור לפי חוק זה שזה אומר רדיו או טלוויזיה, שוב כפוף לשינויי נוסח, תתורגם ההודעה לשפות רוסית, ערבית ואמהרית.

נירה לאמעי- רכלבסקי: (ב) שידור הודעה מתורגמת כאמור בסעיף קטן א' יעשה סמוך ככל האפשר לשידור הודעת החירום בעברית.

נירה לאמעי- רכלבסקי: אני שוקלת להוסיף כאן עוד איזושהי שורה שאומרת שבהודעות מצילות חיים או שקשורות לסכנת חיים מיידית, שוב אני משאירה לכם לשיקול הדעת, לשדר סמוך ככל האפשר על פי מה שאתם יכולים.

נירה לאמעי- רכלבסקי: אבל בהודעות מצילות חיים הרעיון הוא שהן כן ישודרו בצמידות להודעה בעברית.

דנה נויפלד: אם אפשר להציע הצעה.

דנה נויפלד: את זה אולי יהיה אפשר להשאיר לשלב הבא.

דנה נויפלד: כי כל ההודעות צריכים לעבור אחת אחת.

דנה נויפלד: הודעות חירום במהותן הן כאלה שיש להן אלמנט של הצלת חיים.

דנה נויפלד: את מייתרת את זה.

נירה לאמעי- רכלבסקי: אנחנו צריכים לחשוב גם על אולי תאריך תחילה לסעיף הספציפי הזה לאפשר היערכות.

נירה לאמעי- רכלבסקי: זה כבר באמת עניין שלכם.

נירה לאמעי- רכלבסקי: זה לא קריטי.

ליה שמטוב: בסדר, אני מבקשת מחברי הוועדה להצביע עבור הנוסח שעכשיו שמענו.

ליה שמטוב: מי בעד?

ליה שמטוב: מי נגד?

ליה שמטוב: מי נמנע?

ליה שמטוב: ההצעה אושרה בקריאה ראשונה.

ליה שמטוב: אין נמנעים.

ליה שמטוב: אין מתנגדים.

ליה שמטוב: תודה רבה.

ליה שמטוב: הישיבה נעולה.